google/wiki40b huggingface dataset:
T.A.Z: אזור אוטונומי ארעי

הרשת (Net) והמרקם (Web)

אחד הכלים העיקריים ליצירת ה-TAZ הוא המרקם (Web). המרקם הוא רשת פרטית של העברת מידע, המורכבת על ובתוך הרשת הכללית והגלויה. המרקם משתמש ברשימות תפוצה מחתרתיות, בהפצה מפה לאוזן, בשימוש במשאבי התקשורת הקיימים להעברת מסרים כנגד השיטה. המרקם הוא כמו קורי עכביש על רשת הדייגים. אין חשיבות לטכנולוגיה המשמשת במרקם, היא יכולה להיות של העת העתיקה או של הסייבר ספייס. [הערה: כאשר ביי כתב את הספר היישום הטכנולוגי המתקדם ביותר היה ה-BBS. היום ניתן לאמר כי Web 2.0 הוא יישום ברור של המרקם, אך כאלו התקיימו גם בתקופות שאינן טכנולוגיות, למשל כמו המקרה בשם הורד של אקו.]

'הלכנו לקרואטן' והרצון לעוצמה כהיעלמות

הלכנו לקרואטן היה מסר שהשאירה חברת מתיישבים קטנה באמריקה לפני שנעלמה מאופק ההתבוננות של שאר המתיישבים ונטמעה באינדיאנים של קרואטן. כאן ביי מביא מספר דוגמאות למקרים של נטישת החברה המערבית על ידי קבוצות שונות לטובת חיים באוטופיה פיראטית או ילידית מחוץ להישג החברה המערבית.
מכיוון שהמפה נסגרה, אין יותר מקומות שאפשר להתבודד בהם מהחברה, מציע ביי טקטיקה של היעלמות - לא התנגדות לחברה המערבית, אלא פעולה מחוץ לטווח המושגי שלה. לא אנאלפביתיות כמחאה על החינוך המערבי אלא לימוד עצמי מחוץ למסגרת. התארגנויות רשתיות נמוכות, חתימה במקום מהפכה ומרד הקיימות כולן בתוך החברה הקיימת ולא מחוצה לה.
ניקו קראנצ'ר

קריירה

קראנצ'ר שיחק בנעוריו במחלקת הנוער של דינמו זאגרב, ומאוחר יותר עלה לקבוצה הבוגרת של המועדון. קראנצ'ר היה לקפטן הצעיר ביותר של הקבוצה, והפך לאחד מהכובשים הצעירים ביותר בליגת העל הקרואטית. במשחק הבכורה שלו בליגה המקצוענית היה בן 16 ובאותו משחק כבש את שער הבכורה שלו. לאחר מכן עזר לקבוצתו לזכות בדאבל בשנת 2003. בעונה שלאחר מכן שוב זכה עם הקבוצה בגביע. יכולותיו הפכו אותו לחביב האוהדים, והוא החל לקבל השוואות לזינדין זידאן.
בינואר 2005 חווה מחלוקות עם הנהלת דינמו זאגרב, אשר הובילו למעבר מפתיע ליריבה הגדולה ביותר שלה, היידוק ספליט. קראנצ'ר ערך את הופעת הבכורה שלו במדי היידוק ב-26 בפברואר, בתיקו 2-2 נגד אוסייק, ועזר לקבוצה לזכות באליפות הליגה הקרואטית. לאחר מונדיאל 2006 התקשורת העולמית שיבחה אותו עבור כשרונו, והגיעו עבורו הצעות ממספר מועדונים. באוגוסט 2006 חתם במועדון האנגלי פורטסמות', ששילמה עבורו עבור 3.5 מיליון ליש"ט.
קראנצ'ר ערך את הופעת הבכורה שלו בפרמייר ליג ב-1 באוקטובר 2006, כששיחק בהפסד החוץ 2-1 נגד טוטנהאם הוטספר. ב-31 במרץ 2007 כבש את שער הבכורה שלו בפרמייר ליג, במשחק חוץ נגד פולהאם, אשר הסתיים בתיקו 1-1. בעונה שלאחר מכן זכה עם פורט'סמות בגביע האנגלי.
ב-1 בספטמבר 2009 הצטרף קראנצ'ר לטוטנהאם הוטספר, וערך את הופעת הבכורה שלו במועדון כשנכנס כמחליף בהפסד ביתי 3-1 למנצ'סטר יונייטד. ב-26 בספטמבר 2009 פתח לראשונה בהרכב הראשון, בניצחון 0-5 על ברנלי. את שערו הראשון בקבוצה כבש בניצחון 1-9 על ויגאן את'לטיק.
ב-6 ביוני 2012 חתם קראנצ'ר לארבע שנים בדינמו קייב מליגת העל האוקראינית. קראנצ'ר כבש פעמיים במשחק נגד ווהלין לוצק במחזור החמישי בליגה, ועוד צמד כבש נגד קרפטי לבוב ב-14 בספטמבר 2012. לאחר התחלת עונה טובה, נפצע קראנצ'ר בקרסולו באמצע משחק בנובמבר, מה שהשאיר אותו מחוץ למגרשים עד סוף השנה. הוא חזר בדיוק בזמן לחצי השני של העונה, והספיק לערוך שתי הופעות עד שנפצע שוב כששיחק עם נבחרת קרואטיה במרץ 2013, ונשאר מחוץ למגרשים עד סוף העונה.
ב-2 בספטמבר 2013 הצטרף קראנצ'ר לקווינס פארק ריינג'רס, ושוב שיחק תחת הדרכתו של הארי רדנאפ. זו הייתה הפעם השלישית שרדנאפ החתים את קראנצ'ר, לאחר שעבד עמו בפורטסמות' וטוטנהאם. לאחר שבעיה במפשעה עיכבה את הופעת הבכורה שלו, קראנצ'ר שיחק לראשונה במדי הקבוצה נגד יאוביל טאון ונכנס כמחליף במחצית השנייה. הוא ערך את המשחק המלא הראשון שלו נגד מידלסברו בסוף ספטמבר 2013. קראנצ'ר כבש את שער הבכורה שלו בעונה נגד מילוול.

נבחרת קרואטיה

לאחר ששיחק בנבחרות הנוער של קרואטיה, קראנצ'ר שיחק לראשונה בנבחרת קרואטיה הבוגרת ב-18 באוגוסט 2004, במשחק ידידות נגד נבחרת ישראל. בקמפיין מוקדמות מונדיאל 2006 ערך קראנצ'ר 9 הופעות בהם כבש פעמיים, כולל מהלך סולו מבריק נגד נבחרת בולגריה. הוא שיחק בכל שלושת משחקי שלב הבתים של קרואטיה במונדיאל 2006, בו הודרך על ידי אביו זלטקו קראנצ'ר, והראה יכולות מרשימות. במשחקי מוקדמות יורו 2008 שיחק בכל 12 המשחקים, בהם כבש שני שערים, והיה חלק מסגל הנבחרת גם בטורניר הגמר. ביורו 2012 היה חלק מסגל הנבחרת ושיחק בכל שלושת משחקי שלב הבתים.
המנון תוניסיה

היסטוריה

מילות ההמנון נלקחו משיר שנכתב בשנות ה-30 על ידי המשורר המצרי מוסטפא סאדק א-ראפעי. מקובלת הטענה כי המנגינה הולחנה על ידי מוחמד עבד אל-ווהאב, אך המוזיקולוג התוניסאי סלאח אל-מהדי סבור כי המשורר אחמד ח'יר א-דין הוא שהלחין את ההמנון.
בתיו האחרונים של ההמנון נכתבו על ידי אבו אל-קאסם א-שאבי. על פי אל-מהדי, בתים אלו צורפו להמנון ביוני 1955 על ידי מונגי סלים.
ההמנון נקרא לעיתים מזמור המהפכה, והוא הושר במהלך הפגישות של מפלגת השלטון, "ניאו דסתור".  השיר החליף את סלאם אלביי כהמנון הלאומי, לאחר נפילת המשטר המלוכני בתוניסיה (ב-25 ביולי 1957). הוא שימש באופן זמני כהמנון עד להחלפתו ב-20 במרץ 1958, אז התקבל אלא ח'לידי כהמנון הרשמי. מאוחר יותר, עם ההפיכה שהעלתה לשלטון את זין אל-עאבדין בן עלי ב-12 בנובמבר 1987, חזר "מגיני המולדת" להיות ההמנון הלאומי.
לינדט ושפרינגלי

היסטוריה

בשנת 1845 הקימו דויד שפרינגלי-שוורץ ובנו רודולף שפרינגלי-אמאן חנות קטנה לממכר ממתקים בציריך. כעבור שנתיים הקימו מפעל קטן לייצור שוקולד מוצק. עם פרישתו של רודולף שפרינגלי-אמאן בשנת 1892 התחלק העסק בין שני בניו. הבן הצעיר דויד רוברט קיבל שתי חנויות ממתקים שהתפתחו לרשת החנויות Confiserie Sprüngli. הבן הבכור, יוהאן רודולף, קיבל את מפעל השוקולד. כדי לגייס מימון להרחבת העסק הפך יוהאן רודולף את העסק לחברה Chocolat Sprüngli AG בשנת 1899. בהמשך אותה שנה רכש את מפעל השוקולד של רודולף לינדט שבברן ושינה את שם החברה ל- Aktiengesellschaft Vereinigte Berner und Zürcher Chocoladefabriken Lindt & Sprüngli (החברה המאוחדת של ברן וציריך לייצור שוקולד – לינדט ושפרינגלי).
בשנת 1994 רכשה לינדט את יצרנית השוקולד האוסטרית הופבאואר. בשנת 1997 רכשה את יצרנית השוקולד האיטלקית קפרל, ובשנת 1998 את יצרנית השוקולד האמריקנית גיררדלי. חברות אלה שולבו בלינדט כחברות-בנות. ללינדט יש כיום שישה מפעלים בקילכברג (שווייץ), אאכן (גרמניה), אולורון סנט-מארי (צרפת), אינדונו אולונה (איטליה), גלוגניץ (אוסטריה) וסטראת'ם, ניו המפשייר (ארצות הברית). המפעל בגלוגניץ מייצר את מותגי הופבאואר לצד מותגי לינדט. החברה-הבת קפרל מחזיקה מפעל נוסף בלוסרנה סאן ג'ובאני שבאיטליה, והחברה-הבת גיררדלי מחזיקה מפעל בסן ליאנדרו בקליפורניה שבארצות הברית.
שושינסק

גאוגרפיה

שושינסק נמצאת כ-197 קילומטרים מעיר הבירה אסטנה וכ-55 קילומטרים מבירת המחוז קוקשטאו .

אקלים

הטמפרטורה הממוצעת היא 1 מעלות צלזיוס. החודש הכי חם הוא יוני (20 מעלות צלזיוס). החודש הכי קר הוא ינואר (21- מעלות צלזיוס).

תנועה ותחבורה

העיר ממוקמת ליד הכבישים A1‏, R-220‏, R-223‏, R-225 ו-R-229‏.
המגלופוליס של צפון מזרח ארצות הברית

המגלופוליס של צפון מזרח ארצות הברית הוא אגד ערים בחופה המזרחי, היוצרות רצף אורבני מפותח וצפוף המשתרע ממסצ'וסטס ופרבריה הצפוניים של בוסטון ועד פרבריה הדרומיים של עיר הבירה וושינגטון די. סי.
ניתן לראות במפה כי רצף זה מופיע כקו ישר כמעט. בשנת 2000, תמך האזור, המהווה 2% מכלל שטחה של ארצות הברית, ב-49.6 מיליון תושבים, שהיוו 17% מאוכלוסייתה. צפיפות האוכלוסין הממוצעת באזור באותה שנה עמדה על 359.6 איש לקמ"ר בעוד שצפיפות האוכלוסין הממוצעת בארצות הברית כולה עמדה על 31.1 איש לקמ"ר. אוכלוסיית האזור צפויה לגדול ל-58.4 מיליון איש עד שנת 2025. הגאוגרף הצרפתי, ז'אן גוטמן, הגה את הביטוי בעקבות הוצאת ספרו, "מגלופוליס: העיור בחוף הצפון מזרחי של ארצות הברית" (Megalopolis: The Urbanized Northeastern Seaboard of the United States), שיצא לאור בשנת 1961. אחת ממסקנותיו הייתה שהערים הבונות את הרצף האורבני הגדול - במיוחד וושינגטון, בולטימור, פילדלפיה, ניו יורק ובוסטון - קשורות אחת לשנייה באופן מיוחד וסבוך בזכות פרבריהן הגובלים אלו באלו ומתפקדות למעשה כעיר ענק: מגלופוליס. מאז התפרסם ספרו של גוטמן צבר הרעיון חשיבות הן באקדמיה והן בתקשורת.
אלעזר רוזנפלד

רבי אלעזר הלוי רוזנפלד (י' בניסן תרכ"ב, אפריל 1862 - כ"ז בתמוז תש"ג, יולי 1943) היה אדמו"ר ורב גליציאני משושלת קמינקא. חתנו של רבי חיים מצאנז. כונה על שם מקום פעילותו, "רבי אלעזר אושפיצינער".

תולדותיו

בנם של רבי יהושע מקמינקא ושיינדל בתו של הרב שמואל צבי הירש רמר"ז. בגיל 6 התארס לפראדיל, בתו של רבי חיים מצאנז ובשנת תרל"ח, בהיותו בן 16 נישא לה. חמיו נפטר לפני חתונתו, ואחיה רבי יחזקאל שרגא משינאווא הובילה לחופה. 
לאחר נישואיו נסמך על שולחן גיסו, רבי יצחק טוביה רובין מצאנז. בשנת תרמ"ה התמנה לרב בבוכניה, בשנת תרנ"ז מונה לרב בקמינקה ובשנת תרס"ז התמנה לרבה של אושפיצין.
בשנת תרצ"ו עלה לארץ ישראל והתיישב בצפת. בשנת תרצ"ז עבר לירושלים והקים בית כנסת בשכונת מאה שערים, ברחוב עין יעקב. הוא נהג לשמור יום טוב שני של גלויות גם בארץ ישראל. בשנת תרצ"ט חזר לפולין מטעמי בריאות. בפרוץ המלחמה גורש לקשאנוב הסמוכה, ובהמשך גורש עם שאר היהודים לסוסנוביץ בה נפטר. 
היו לו שלושה בנים וחמש בנות. בנו הרב נפתלי שמואל צבי כיהן ברבנות באושפיצין. נרצח בשואה עם תשעה מילדיו.
בית הכנסת שלו בירושלים פועל עד היום.
Pepper (אפליקציה בנקאית)

כללי

פפר פועל על פי מודל ניהולי רזה, ולפי התעריפון באתר פפר אין תשלום עמלות, אלא רק על פעולות חריגות. בפפר מציעים פיד ייחודי לכל גולש, בדומה לרשתות חברתיות, עם דגש על תוכן ותובנות צרכניות בנושאי התנהלות כלכלית כגון השוואת הפעילות הפיננסית לחתך גילאים ומיקום המשתמש.
פרט לאפליקציית הבנק של פפר, לפפר קיימת אפליקציית אחות בשם פפר פיי (Pepper Pay) המאפשרת ללקוחות כל הבנקים לקבל תשלום או לשלוח תשלום לכל אחד מאנשי הקשר שלהם בטלפון הנייד או לאסוף כספים בקבוצה, ללא עמלות. פפר פיי היא גם אפליקציית התשלומים של בנק לאומי. ב-2019 דווח בכלכליסט שבבנק לאומי החליטו שפפר תהפוך מחטיבה בתוך הבנק לחברה בפני עצמה, ובכך תתחיל למכור רישיונות בטכנולוגיה שלה לבנקים מארצות אחרות, לפתוח פלטפורמת מסחר דיגיטלית, להפוך את פפר פיי לאפשר תשלומים לחברות ביטוח ובהמשך גם להפעיל את פפר פיי כאמצעי תשלום שיחליף כרטיסי אשראי פיזיים ואף אולי לפתוח נציגות של פפר במדינות אחרות.

היסטוריה

פפר הושקה לראשונה ביוני 2017 על ידי בנק לאומי כבנק ישיר ועצמאי.
בלאומי החליטו לפנות לדור הצעיר יותר – זה שגדל על ברכי הטכנולוגיה ועושה פעולות רבות דרך הטלפון הנייד. לכן החליטו להשיק בנק שכולו דיגיטלי, ולכן הצורך להיכנס לסניף או לבדוק שעות פעילות מתייתר. לצורך הפרויקט, הבנק השקיע כ-300 מיליון ש"ח.  התכנון הוא שבהמשך פפר תפתח גם פלטפורמת מסחר דיגיטלית ותמכור טכנולוגיות לבנקים ממדינות אחרות.

Pepper Invest

בשנת 2019 הושקה האפליקציה ״Pepper Invest״ שמיועדת ללקוחות פפר בלבד (מגיל 18 ומעלה). האפליקציה מאפשרת מסחר בניירות ערך בחברות ספיציפיות בבורסה בארה״ב, בממשק שמאפשר לראות חוות דעת של אנליסטית, מידע על החברות המוצעות להשקעה וגרף המודד מה יכלה להיות התשואה לפי השנים. ב-Pepper Invest אין חובה להשקיע במנייה שלמה, אלא יש אפשרות להשקיע בשברי מנייה, החל מסכום של 50 ש״ח, שממורים לדולרים ונפתחים כחשבון השקעות לצד חשבון העובר ושב באפליקציה.

שימוש באפליקציה

הליך פתיחת החשבון בפפר הוא באמצעות זיהוי וידאו, סריקת מסמכים ופרטים מזהים נוספים. בסיום פתיחת החשבון, נשלח הביתה (באמצעות שליח) מארז הצטרפות המכיל כרטיס אשראי ופנקסי שיקים.
עם השקתה, פתיחת חשבון נועדה לבני 18 ומעלה ודרשה צילום של רישיון נהיגה או דרכון בתוקף לצד צילום תעודת הזהות, והם נדרשים להיות בעלי חשבון בנק וכרטיס אשראי פעיל בישראל. החל מ-2019 גם בני נוער בגילאים 16-18 יכולים לפתוח חשבון בנק בפפר, באמצעות תעודת זהות בלבד, כחשבון בנק ראשוני, בשונה מלקוחות בגירים.
פפר לא מאפשרים לישראלים בעלי אזרחות אמריקאית לפתוח חשבון אצלם.
מסגד נוטרדאם

רקע

הספר הוא פרי יצירתה של הסופרת הלנה צ'ודינובה, בתו של הגאולוג ופלנטאולוג פיטר צ'ודינוב, אשר כתבה מספר ספרים ביניהם ספר ילדים על ההיסטוריה של אנגליה וטרילוגיה בדיונית במוטיב מלחמת האזרחים הרוסית.
הרומן הדיסטופי, "המסגד של נוטרהדאם בפריז", עורר התעניינות ציבורית רבה.] הרומן יצא לאור בסרביה, טורקיה, צרפת, פולין ובולגריה והוא תורגם לאנגלית ונורווגית. ב-2005 קיבל את פרס הרוסי "בסטקון".] הרומן היה מוקד לביקורת על ידי מוסלמים ותנועת המרכז-שמאל בצרפת.
הספר נכתב במקור ברוסית והוא נאסר לפרסום במדינות רבות, ביניהן מדינות דמוקרטיות.

תקציר

בתחילת המחצית השנייה של המאה ה-21, 20 שנה לאחר ניצחון המהפכה האסלאמית באירופה. בארצות הברית מתחוללת מלחמת אזרחים. המעצמות שנותרו חופשיות ולא אסלאמיסטיות: סין, יפן, ישראל, רוסיה, אוסטרליה והודו, נתונות במלחמה לשמור על עצמן מהח'ליפות האסלאמית העולמית. על צרפתים שסירבו להמיר את דתם לאסלאם נכפה לחיות תחת תנאים קשים בגטאות בפריז. "ההתנגדות הצרפתית החדשה" מוצאת מידע אודות החלטת החליפות והתשובה הסופית לשאלת הצרפתים. ההתנגדות הצרפתית החדשה פונה נואשות לפעולות גרילה בניסיון להגן על אנשיה ממוות בטוח.
ברמיזה לספרו של ג'ורג' אורוול "1984", מתאר הספר את שנת 2048. הקתדרלה המפורסמת היא כעת מסגד "אל-פרנקוני". קתולים צריכים לחגוג את המיסה בחשאיות בקטקומבות מתחת לאדמת פריז והמדינה נתונה לשלטון חוק השריעה האיסלמי. לא רק צרפת נתונה לשלטון מוסלמי אלא כל אירופה למעט רוסיה, המדינה החופשית היחידה שנותרה באזור. אלו בצרפת שדמם אירופאי חיים במחבוא או תחת תנאים מחפירים בגטאות. אחת הסצנות שפותחות את הספר מתארות סקילה למוות של לא-מוסלמי שנתפס מכין יין.
אתר (פיזיקה)

בפיזיקה ופילוסופיה, נחשב האֶתֶר  במשך שנים לחומר שממלא את כל המרחב. אריסטו כלל אותו כאלמנט החמישי בשל העקרון לפיו הטבע סולד מריק. ג'יימס קלרק מקסוול, לורד קלווין, וניקולה טסלה סברו שהאתר הוא השדה האלקטרומגנטי, או התווך עליו נישאים גלים אלקטרומגנטיים. האתר אמור היה להיות אלסטי וחסר מסה. הרעיון לקיומו של האתר גם בקרב הפיזיקאים, שאב כנראה השראתו מ"הפחד מפני הריק" (horror vacui)  שמקורו עוד ביוון העתיקה. 
בסוף המאה ה-19 שימש רעיון האתר פיזיקאים שניסו ליישב את התאוריה האלקטרומגנטית והפיזיקה הניוטונית.   בשנת 1887 ביצעו הפיזיקאים אלברט אברהם מייקלסון ואדוארד מורלי את ניסוי מייקלסון-מורלי באמצעות מתקן הקרוי אינטרפרומטר, שהוכיח כי האתר לא זורם יחסית לתנועת כדור הארץ בחלל - ולכן בעצם האתר לא קיים כתווך בעל משמעות פיזיקלית. עם זאת הפיזיקאים ניסו עדיין לשמור על האתר מה שהביא לניסוח טרנספורמציית לורנץ על מנת לפתור את הסתירה. הפיזיקאים ויתרו על האתר כמערכת ייחוס לתנועת גלים אלקטרומגנטיים רק לאחר קבלת תורת היחסות הפרטית של אלברט איינשטיין. 
ההתנגדות הסובייטית לאיינשטיין הביאה אותם להמשיך לתמוך בתיאורית האתר זמן רב לאחר שהרעיון נזנח במערב. בשנת 1931 הופיע באנציקלופדיה הסובייטית הגדולה ערך על האתר, אשר שישה פיזיקאים סובייטים בכירים, ביניהם מאטבי ברונשטיין, השוו לכתיבת ערך על פלוגיסטון.
יש להבחין, עם זאת, בין האתר כתווך המהווה מערכת ייחוס לתנועת גלים אלקטרומגנטיים, לבין האתר כתווך  על פי תורת היחסות הכללית. אלברט איינשטיין עצמו חזר לרעיון האתר וראה בו תווך המקנה תכונות פיזיקליות למרחב זמן. בהרצאתו באוניברסיטת ליידן ב-5 במאי 1920 הוא הסביר את ההבדל בין רעיון האתר של לפני ניסוי מייקלסון-מורלי לבין האתר המתחייב מתורת היחסות הכללית ובסיום דבריו הוא אמר בין היתר כי "לפי תורת היחסות הכללית לא ניתן לחשוב על מרחב ללא אתר מפני שבמרחב כזה לא רק שלא תתאפשר התקדמות של אור אלא גם לא תהיה אפשרות קיום למדדי מרחב וזמן (קני מידה ושעונים) ואף לא מרווחי מרחב-זמן בהיבט פיזיקלי"
מקור השם "אתר" במונח המיתולוגי אתר, שהוא האוויר הטהור אותו נשמו האלים.
שריד לתפיסה העתיקה אפשר למצוא בביטוי העברי "מעל גלי האתר" לתיאור שידורי רדיו (שלכאורה נעים בתווך של אתר).
האתר, כתווך נושא, שימש השראה לשמה של טכנולוגיית רשתות המחשבים "אתרנט".

מבנה האתר

לורד קלווין, שהיה בין הפיזיקאים החשובים בסוף המאה ה-19, הציע שהאתר צריך להיות קצף עשוי בועות-בועות, הנושקות זו לזו בצפיפות. מכיוון שהכח היחיד הפועל על הבועות אמור להיות הלחץ מן הבועות הסמוכות, הוא שיער שהבועות תהיינה פאונים, המרצפים את המרחב באופן כזה שלכל הבועות אותו נפח, ואילו שטח הפנים שלהן הוא הקטן ביותר האפשרי. מציאת הפאון בעל תכונה זו נקראת בעיית קלווין, וטרם נמצא לה פתרון (2008). עם זאת, לאחר ניסויים בקרומי סבון, הציע קלווין פתרון משלו, הדומה בצורתו לתמניון קטום משוכלל, שהוא פאון בעל 14 פאות ("טטרהדקהדרון", לפי הנומנקלטורה המקובלת). בתמניון קטום יש ששה ריבועים ושמונה משושים משוכללים; בבועיות האתר של לורד קלווין הפאות והצלעות מעוגלים קמעא, באופן המגדיל את הנפח בלי להגדיל את שטח הפנים (ולכן אין מדובר בפאונים, שלהם צלעות ישרות).
RJ-50

RJ-50 (קיצור של Registered Jack 50) הוא שם כללי למחבר בעל 10 פינים אשר כולם מחוברים (10P10C).
המחבר אינו נפוץ אך הוא משמש בעיקר להעברת נתונים ומספר חברות משתמשות בו במוצריהן כמו חברת Digi International ו-Avocent וכן למימוש ממשק RS-485.
חברת מוטורולה משתמשת במחבר בעל 10 פינים לחיבור מיקרופון למספר המשדרי רדיו.
כרטיס נסיעה

כרטיס נסיעה, ובקצרה כרטיס, הוא מסמך קטן המאשר תשלום של דמי נסיעה בתחבורה ציבורית. לעיתים משמש הכרטיס גם כאמצעי לכניסה לאזור העלייה לתחבורה הציבורית וליציאה ממנו.
על כרטיס הנסיעה מוטבע מחיר הכרטיס, זיהוי ארגון התחבורה הציבורית שהנפיק אותו, ולעיתים פרטים נוספים, כגון יעד הנסיעה, זיהוי המושב שיוקצה לנוסע ותקופת התוקף של הכרטיס. כרטיס נסיעה פשוט תקף לנסיעה אחת בלבד, אך ישנם גם כרטיסים המשמשים לנסיעות אחדות, למשל במשך יום שלם, שבוע שלם ואף חודש שלם, בחברת תחבורה אחת או בשילוב של חברות תחבורה אחדות. לעיתים ישנם מחירים שונים לנסיעה באותו מסלול, עקב הבחנה בין איכות שונה של קרונות (מחלקה ראשונה לעומת מחלקה שנייה), או תוספת בעד מקום שמור.
רכישת כרטיס נסיעה נעשית אצל הנהג של אמצעי התחבורה, אצל כרטיסן היושב באמצעי התחבורה, בקופות בתחנה או במכונות אוטומטיות המיועדות לכך. את הכרטיס יש לשמור לביקורת במשך כל זמן הנסיעה.
בעבר כרטיסי נסיעה בישראל היו מודפסים מראש עם הערך הנקוב, אך במאה ה-21 הוחלפו בכרטיס המודפס במדפסת זעירה עם רכישת הכרטיס. רב-קו הוא כרטיס חכם המשמש כאמצעי תשלום במערכת התחבורה הציבורית בישראל. הכרטיס הונהג לראשונה בשנת 2008 ומשמש במקביל לכרטיסי הנייר השונים.
בעשור השני של המאה ה-21 החל שימוש בכרטוס אלקטרוני, שבו הכרטיס נשלח לסמארטפון של הרוכש ומוצג באמצעותו.
מאיר לניר

ילדות ונעורים

נולד בשם מרטין וולנר להוריו צילי (לבית שלוס) והיינריך (חנוך) וולנר.
בצעירותו היה מאיר חבר פעיל בתנועות נוער ציוניות. פעילותו העיקרית הייתה בשנים בהן למד משפטים באוניברסיטה, שם גם שקד על לימודי השפה העברית מתוך כוונה לעלות ארצה.
כשעלו הנאצים לשלטון הפסיק את לימודיו, ועלה מיד לארץ במאי 1933 לנהלל.

ראשית דרכו בארץ והיציאה לשליחות בגרמניה

בנהלל קיבל לניר את הכשרתו החקלאית בביתו של צבי יהודה, שהיווה לו דוגמה ומופת של שילוב עבודת האדמה ופעילות ציבורית.
כמו כן אסף לניר סביבו קבוצת צעירים, שכינו עצמם בשם ארגון "וולנר", ומאוחר יותר יסדו את המושב השיתופי מולדת.
ב-1936 נשא לניר לאישה את דורה שטיינהרדט, והזוג יצא לגרמניה לשליחות מטעם תנועת המושבים, הם חזרו ארצה ב-1937 ערב עלייתו של יישובם מולדת על הקרקע, במסגרת 'חומה ומגדל'. נולדו להם שלושה ילדים.

תפקידיו הראשונים

בשנים הראשונות של מולדת שימש לניר כמזכיר חוץ, ונודע בשל נחישותו ומרצו לקידום היישוב ולפיתוחו.
כאחד מהוגי רעיון המושב השיתופי נקרא לניר לייצג את התנועה במרכז החקלאי, ובשנת 1958 הוא נשלח על ידי משרד החקלאות לגאנה לשם פיתוח הקואופרציה החקלאית במדינה.
בעשר שנותיו האחרונות שימש לניר ראש המועצה האזורית הגלבוע, ופעל לחיזוקו ולמיזוגו של אזור רבגוני זה, שבו חיים בהרמוניה יישובים ותיקים וחדשים, מושבים, קיבוצים וכפרים ערבים.
לניר יזם את הקמת היישובים החדשים בחבל התענך, וליווה את מתיישביהם בשנותיהם הראשונות, כמו כן הגה את רעיון הקמת הגן הלאומי במעין חרוד, והחל בישומו המעשי.
מצר פנמה

מצר פנמה הוא מצר יבשה שמפריד את הים הקריבי מהאוקיינוס השקט ומחבר את צפון אמריקה לדרומה. במצר נמצאת מדינת פנמה ובה תעלת פנמה שמחברת בין שני הימים.

המצר נוצר כשלושה מיליוני שנים לפני זמננו במהלך הפליוקן כתוצאה מתהליכים גאולוגיים שהגביהו את קרקעית הים עד לגובה שמעל פני הים. קיומו של המצר השפיע רבות על כדור הארץ. דוגמה להשפעתו על האקלים העולמי, היא יצירתו של זרם הגולף. דוגמה להשפעתו על עולם החי היא ההחלפה האמריקנית הגדולה.
ויטלי דניסוב

קריירת מועדונים

דניסוב החל את הקריירה שלו בצסק"א מוסקבה, אך לא זכה להיות שותף אפילו פעם אחת במשחקי הקבוצה. בין השנים 2007 ל-2013 שיחק בשורות דניפרו מהליגה האוקראינית.
ב-14 בינואר 2013 חתם על חוזה לשלוש שנים בלוקומוטיב מוסקבה. ב-5 באוגוסט כבש את שערו הראשון במשחק נגד קרסנודאר. ב-26 באוגוסט בישל שלושה שערים בניצחון הליגה 5-0 על רוסטוב. דניסוב נבחר לשחקן חודש אוגוסט בתחרות שהמצביעים היו אוהדי הקבוצה. כמו כן, זכה באותו התואר בחודש מאי של שנת 2014. ב-23 בדצמבר 2013 הוא נבחר לשחקן האוזבקי של השנה.

קריירה בינלאומית

דניסוב ערך את הופעת הבכורה שלו בנבחרת ב-22 בפברואר 2006 במסגרת קמפיין ההעפלה לגביע אסיה בכדורגל 2007 בניצחון 5-0 נבחרת בנגלדש.
רקטה נגד טנקים

רקטה נגד טנקים היא רקטת כתף שיעודה הוא השמדת טנקים, כלי רכב משוריינים ומטרות קשות - הן ניידות והן נייחות - של האויב. בניגוד לטיל נגד טנקים, לרקטה אין שום מנגנון הנחיה או ניהוג עצמי. אחרי שנורתה, אי אפשר לתקן את מסלולה. המונח מתייחס בדרך כלל לרקטות המשוגרות ממטול כתף הנישא על ידי לוחם בודד, והמכלול נקרא מרנ"ט - מטול רקטות נגד טנקים.
הרברט בנטוויץ'

קורות חיים

בנטוויץ' (שם המשפחה הוא כנראה גלגול השם "בן טוב -איש ) נולד בשכונת וייטצ'אפל (Whitechapel) שברובע טאוור האמלטס של העיר לונדון באנגליה למשפחה יהודית שהיגרה ללונדון באמצע המאה ה-19 מהעיר פוזנן שבפולין.
בצעירותו למד משפטים באוניברסיטת לונדון, ולאחר מכן פתח בקריירה משפטית מזהירה. התמחה בדיני קניין רוחני וזכויות יוצרים, ובמשך עשרים וחמש שנה ערך את כתב-העת המשפטי החשוב "כתב העת למשפטים" (Law Journal). נחשב לאחד מעורכי הדין המפורסמים באנגליה.
היה מראשוני חובבי ציון באנגליה. לראשונה נתוודע לרעיון יישוב ארץ ישראל בעת שעבד בשירות משה מונטיפיורי. היה ממייסדי הפדרציה הציונית האנגלית, ובמשך זמן מה כיהן כסגן היושב-ראש שלה. נמנה עם ידידיו הקרובים של חיים ויצמן. בביתו התארחו ישראל זנגוויל ותיאודור הרצל. הרצל היה בין הדוחפים בו לבקר בארץ ישראל. בנטוויץ' היה עורך הדין שטיפל בהקמה ורישום של החברות אוצר התיישבות היהודים ובנק אנגלו-פלשתינה בלונדון עבור  התנועה הציונית. 
בנטוויץ' אירגן ביקור של משלחת מטעם המכבים הקדמונים שכלל את ישראל זנגוויל בארץ ישראל באביב 1897. הקבוצה פעלה בעידודו של הרצל, ושמה לה למטרה לחקור ולתור את ארץ ישראל. בשנת 1911 רכשה אגודת "מסדר המכבים" קרקעות באזור גזר. בנטוויץ' עצמו החליף את גיסו סולומון ג'וזף סולומון כנשיא "מסדר המכבים".
בביקוריו בארץ ישראל נמשך בנטוויץ' לנופיה, ובמיוחד חיבב את נופי הכרמל, ועם שובו לאנגליה כינה את אחוזת הקיץ של משפחתו בעיר קנט בשם "חצר כרמל" (Carmelcourt). גם לאחת מבנותיו קרא בשם כרמל.
בין השנים 1916–1918 היה חבר המועצה הציונית המדינית שהוקמה בלונדון ביוזמתו של חיים ויצמן. בשיא פעילותו הציונית שימש עורך דינה של התנועה הציונית, ובמסגרת תפקידו היה בין מנסחי הצהרת בלפור.
בשנות העשרים ביקר בארץ כמה פעמים ותכנן להקים וילה גדולה ומפוארת בסגנון אוריינטליסטי בהר הצופים, בתכנונו של חתנו האדריכל אליעזר ילין (תוכנית שלא יצאה לפועל). בשנת 1929 הגשים בנטוויץ' את החזון הציוני הפרטי ועלה ארצה. התגורר באחוזת לנגה בזכרון יעקב, שהקימה בתו ניטה, וכן בביתו בשכונת רחביה בירושלים. כעבור שלוש שנים, בשנת 1932, נפטר, ונקבר באחוזת הקבר של משפחת בנטוויץ' בגן הלאומי והאוניברסיטאי ע"ש טבצ'ניק, סמוך לקמפוס האוניברסיטה העברית בהר הצופים.
מאוריסיו קורדיירו

קריירה

קורדיירו התחיל את הקריירה שלו בקבוצות כדורגל מהליגות המשניות בברזיל הוא התחיל לשחק בגרמיו ברוארי ומשם עבר לאבאי ולאחר מכן חתם במיראסול.
ב-7 בינואר 2016 חתם בעירוני קריית שמונה מליגת העל והושאל למ.ס. אשדוד ב-21 בינואר 2016 שם עלה איתם לליגת העל, קורדיירו חזר לעירוני קריית שמונה ב-30 ביוני 2016.
ב-24 בדצמבר 2016 כבש את שערו הראשון בליגת העל נגד בית"ר ירושלים במשחק שנגמר 2-0 לעירוני קריית שמונה.
ב-20 ביוני 2017 חזר לקנדציה שנייה במ.ס אשדוד וחתם במדיה לשלוש עונות.
ב-24 באוגוסט 2018 חזר לברזיל וחתם בויטוריה מהליגה הראשונה. ב-4 באוגוסט 2019 חתם בנאה סלמיס פמגוסטה הקפריסאית.
רישוי מכונות כתיבה ומכונות צילום ברומניה

בתקופות מסוימות, ברומניה, החזקת מכונת כתיבה הצריכה קבלת רישיון מהרשויות. סידור זה נקבע בתקופה הסטליניזם בשנות החמישים של המאה העשרים. ב-1962, בהחלטה 1400/1962, עודכנו התנאים לקבלת רישיון וב-1964 ההחלטה בוטלה.
ב-28 במרץ 1983 פורסמה החלטה מספר 98, שקבעה מתי ובאיזה תנאים אפשר להחזיק מכונת כתיבה או מכונת צילום.
החזקת מכונות צילום הותרה רק למוסדות ונקבעו סדרי פיקוח קפדניים. לאנשים פרטיים הייתה אפשרות לבקש רישיון להחזקת מכונת כתיבה, אם לא נכללו בין אלה שעברם סיווג אותם כמסוכנים למשטר או לביטחון המדינה. לשם קבלת הרישיון להחזקת מכונת כתיבה נדרש האזרח לפנות למשטרה, להגיש בקשה בצירוף פרטי מכונת הכתיבה ודף מודפס עם כל סימני הדפוס של המכונה. נאסרה לחלוטין השכרה או השאלה של מכונות כתיבה ולאחר כל תיקון של מכונת כתיבה הבעלים היה חייב להגיש למשטרה דף חדש של סימני הדפוס של המכונה. הדף נדרש בשלושה עותקים ללא נייר קופי. הרישיון היה זקוק לחידוש פעם בשנה ולשם חידוש הרישיון צריך היה להגיע לתחנת המשטרה עם מכונת הכתיבה ולעיתים זה יצר בעיה לוגיסטית עבור בעלי מכונות כתיבה כבדות במיוחד, שהיו צריכים להביא אותן ולעמוד איתן בתור ליד הכניסה למשטרה המקומית
נקבעו סדרים חמורים עבור מכונות הכתיבה המצויות במוסדות השונים, כדי לפקח על השימוש בהן. נקבעו גם סדרים למצבים של אבדן, מות הבעלים, ירושה וכדומה. מתוך הסעיפים השונים מסתמנת הכוונה למנוע סאמיזדאט.
חוק זה בוטל רק לאחר המהפכה הרומנית (1989).